|  |  |
| --- | --- |
| sima_uoc**ΚΑΝΟΝΙΣΜΟΣ ΜΕΤΑΚΙΝΗΣΕΩΝ**[Υπότιτλος εγγράφου] | Απόσπασμα**ΕΤΑΙΡΕΙΑ ΑΞΙΟΠΟΙΗΣΗΣ & ΔΙΑΧΕΙΡΙΣΗΣ της ΠΕΡΙΟΥΣΙΑΣ του ΠΑΝΕΠΙΣΤΗΜΙΟΥ ΚΡΗΤΗΣ**Business LabΈκδοση 2022 - 2023 |

**Πίνακας Περιεχομένων**

[**Άρθρο 1** **Γενικά** 3](#_Toc141355093)

[**Άρθρο 2** **Εγκρίσεις** 3](#_Toc141355094)

[**Άρθρο 3** **Προκαταβολές και Απόδοση Λογαριασμού** 4](#_Toc141355095)

[**Άρθρο 4** **Καθορισμός Κατηγορίας Θέσεων για τη Χρήση Μεταφορικών Μέσων** 4](#_Toc141355096)

[**Άρθρο 5** **Δαπάνες Μετακινήσεων Εσωτερικού** 4](#_Toc141355097)

[**Άρθρο 6** **Δαπάνες Μετακινήσεων Εξωτερικού** 6](#_Toc141355098)

[**Άρθρο 7** **Απαραίτητα Δικαιολογητικά Εκκαθάρισης Μετακινήσεων** 7](#_Toc141355099)

# **Άρθρο 1 Γενικά**

Η Εταιρεία Αξιοποίησης και Διαχείρισης της Περιουσίας του Πανεπιστημίου Κρήτης (ΕΑΔΠ-ΠΚ) καλύπτει το κόστος για τις μετακινήσεις των μελών του Διοικητικού Συμβουλίου, του/της Διευθυντή/Διευθύντριας, των Υπευθύνων Δραστηριοτήτων, των υπαλλήλων της ΕΑΔΠ-ΠΚ και κατά περίπτωση των συνεργατών της ΕΑΔΠ-ΠΚ, στο εσωτερικό και το εξωτερικό, για τις ανάγκες των Δραστηριοτήτων, των (συγ)χρηματοδοτούμενων Έργων και γενικά για την προώθηση των σκοπών της ΕΑΔΠ-ΠΚ.

# **Άρθρο 2 Εγκρίσεις**

* Για οποιαδήποτε μετακίνηση στο εσωτερικό ή/και στο εξωτερικό, εξαιρουμένων των μετακινήσεων μεταξύ της έδρας και των υποκαταστημάτων της ΕΑΔΠ-ΠΚ, είναι απαραίτητη η υποβολή αιτήματος μετακίνησης.
* Για οποιαδήποτε μετακίνηση στο εσωτερικό ή/και στο εξωτερικό είναι απαραίτητη η έγκριση από τον Υπεύθυνο Έγκρισης του μετακινούμενου, ο οποίος είναι:

(α) Ο Διευθύνων Σύμβουλος για μετακίνηση μέλους του Διοικητικού Συμβουλίου, του/της Διευθυντή/τριας και του Υπεύθυνου Δραστηριότητας.

(β) Ο/Η Διευθυντής/τρια για μετακίνηση μισθωτού που απασχολείται στη διοίκηση και για μετακίνηση συνεργάτη της διοίκησης.

(γ) Ο Υπεύθυνος Δραστηριότητας για μετακίνηση μισθωτού που απασχολείται σε Δραστηριότητα ή συνεργάτη της Δραστηριότητας.

* Το αίτημα μετακίνησης υποβάλλεται το αργότερο δύο (2) εργάσιμες ημέρες πριν από την ημερομηνία αναχώρησης του μετακινούμενου.
* Η έγκριση μετακίνησης δίνεται με την προϋπόθεση ότι υπάρχει σχετική πίστωση στον προϋπολογισμό.
* Στην έγκριση προσδιορίζεται η ημερομηνία μετακίνησης, ο αριθμός των ημερών εκτός έδρας, η σκοπιμότητα, ο φορέας οργάνωσης, ο τόπος και το μέσο μετακίνησης, καθώς και οι αναλογούσες δαπάνες ανά κατηγορία.
* Μετακινήσεις σε χώρες εκτός Ευρωπαϊκής Ένωσης, στο πλαίσιο (συγ)χρηματοδοτούμενων έργων, θα πρέπει να προβλέπονται στο Τεχνικό Δελτίο Έργου.
* Κάθε έγκριση μετακίνησης πρέπει να συνοδεύεται από στοιχεία (πρόσκληση, αλληλογραφία, κ.τ.λ.) που αποδεικνύουν την σκοπιμότητα της μετακίνησης.
* Σε ειδικές περιπτώσεις τα μέλη του Διοικητικού Συμβουλίου της ΕΑΔΠ-ΠΚ, ο/η Διευθυντής/τρια, ο Υπεύθυνος μίας Δραστηριότητας μπορούν να εγκρίνουν τη μετακίνηση προσωπικού χωρίς την ύπαρξη των παραπάνω αποδεικτικών στοιχείων με αιτιολογημένη απόφαση.

# **Άρθρο 3 Προκαταβολές και Απόδοση Λογαριασμού**

Για τις μετακινήσεις στο εσωτερικό ή/και στο εξωτερικό δίδεται η δυνατότητα της προπληρωμής - προκαταβολής (με απόδοση λογαριασμού) των εξόδων ημερήσιας αποζημίωσης και εκκαθάρισής της μετά την πραγματοποίησή της.

Το παρόν δεν ισχύει στην περίπτωση μετακίνησης ελεύθερων επαγγελματιών – συνεργατών της ΕΑΔΠ-ΠΚ.

# **Άρθρο 4 Καθορισμός Κατηγορίας Θέσεων για τη Χρήση Μεταφορικών Μέσων**

Μέλη του Διοικητικού Συμβουλίου:

(α) Οικονομική θέση για αεροπλάνο, (β) Α’ θέση για πλοίο και τρένο.

Όλοι οι λοιποί μετακινούμενοι:

(α) οικονομική θέση για αεροπλάνο, (β) οικονομική θέση για πλοίο και τρένο.

Ο μετακινούμενος δικαιούται να εκδώσει αεροπορικά εισιτήρια θέσης Business Class μόνο σε έκτακτες περιπτώσεις. Στην περίπτωση αυτή, απαιτείται, πριν την αναχώρηση, επισύναψη Υπεύθυνης Δήλωσης του μετακινούμενου για τους λόγους έκδοσης εισιτηρίων θέσης Business Class ή βεβαίωσης του ταξιδιωτικού γραφείου ή της αεροπορικής εταιρείας (εάν το εισιτήριο εκδόθηκε μέσω διαδικτύου) για τη μη διαθεσιμότητα εισιτηρίων οικονομικής θέσης

# **Άρθρο 5 Δαπάνες Μετακινήσεων Εσωτερικού**

* Έξοδα κίνησης:

(α) Εντός έδρας και υποκαταστημάτων:

 Καλύπτεται η αξία εισιτηρίων αστικών συγκοινωνιών και ταξί.

(β) Εκτός έδρας:

* Καλύπτεται η αξία εισιτηρίων συγκοινωνιακών μέσων και ταξί. Το ταξιδιωτικό γραφείο έκδοσης των εισιτηρίων και κράτησης για τη διαμονή είναι επιλογής του μετακινούμενου. Ωστόσο, πρέπει να διασφαλίζεται στην ΕΑΔΠ-ΠΚ η τήρηση της διαδικασίας και η αποπληρωμή εισιτηρίων και διαμονής εντός ενός μήνα από την ημερομηνία επιστροφής του μετακινούμενου.
* Χιλιομετρική αποζημίωση ΙΧ αυτοκινήτου, διόδια, ναύλος πλοίου για μεταφορά ΙΧ αυτοκινήτου. Επιτρέπεται η χρήση ΙΧ αυτοκινήτου για μετακίνηση.
* Καταβάλλεται χιλιομετρική αποζημίωση εφόσον η μετακίνηση γίνεται με Ι.Χ. αυτοκίνητο ή μηχανή (υπολογισμός δαπάνης, βλέπε άρθρο 7). Εφόσον στη διαδρομή υπάρχουν σταθμοί διοδίων ή άλλες επιβαρύνσεις π.χ. Ferry Boat, η δαπάνη καλύπτεται με την προσκόμιση των αντίστοιχων πρωτότυπων δικαιολογητικών δαπανών, τα οποία αποτελούν δικαιολογητικό απόδειξης πραγματοποίησης του ταξιδιού.
* Μίσθωση μεταφορικού μέσου επιτρέπεται για τη μεταφορά υλικών ή εξοπλισμού, όπου δεν υπάρχει συγκοινωνία ή όταν οι συνθήκες το επιβάλουν, μετά από σχετικό αίτημα και έγκριση του Διευθύνοντος Συμβούλου για τη μίσθωση του μεταφορικού μέσου και τον ορισμό του οδηγού.
* Έξοδα διανυκτέρευσης :

Για όλους τους μετακινούμενους, το κόστος διανυκτέρευσης σε ξενοδοχείο δεν θα υπερβαίνει τα €130,00, ανεξαρτήτως προορισμού.

* Ημερήσια αποζημίωση :

(α) Εάν πρόκειται για μετακίνηση χρηματοδοτούμενη από την ΕΑΔΠ-ΠΚ:

* Ημερήσια αποζημίωση δικαιολογείται για μετακίνηση μεγαλύτερη των 40 χιλιομέτρων από τις πόλεις στις οποίες είναι εγκατεστημένες δραστηριότητες της ΕΑΔΠ-ΠΚ.

Για όλους τους μετακινούμενους:

* Για μετακινήσεις εντός Κρήτης, από και προς σημεία στα οποία η ΕΑΔΠ-ΠΚ ή το ΠΚ αναπτύσσουν δραστηριότητες, η ημερήσια αποζημίωση ορίζεται στα €44,00 μικτά, με ή χωρίς διανυκτέρευση.
* Για όλες τις υπόλοιπες μετακινήσεις, η ημερήσια αποζημίωση ορίζεται στα €90,00 μικτά, με ή χωρίς διανυκτέρευση.
* Σε περίπτωση διανυκτέρευσης, για την ημέρα της επιστροφής καταβάλλεται ολόκληρο το ποσό της ισχύουσας αποζημίωσης.

(β) Εάν πρόκειται για μετακίνηση στο πλαίσιο (συγ)χρηματοδοτούμενου έργου, θα πρέπει να τηρούνται οι περιορισμοί του φορέα χρηματοδότησης.

(γ) Εάν πρόκειται για μετακίνηση συνεργατών – ελευθέρων επαγγελματιών της ΕΑΔΠ/ΠΚ απαιτείται έγκριση του Υπεύθυνου Δραστηριότητας και η εξόφλησή τους γίνεται είτε με την έκδοση απόδειξης παροχής υπηρεσιών από τον συνεργάτη είτε με πληρωμή του ταξιδιωτικού γραφείου απευθείας από την ΕΑΔΠ/ΠΚ.

* Δαπάνη συμμετοχής σεμιναρίου – συνεδρίου:

(α) Καλύπτεται η δαπάνη, αφού προσκομίζεται από τους συμμετέχοντες σχετική απόδειξη συμμετοχής εξοφλημένη.

(β) Προκαταβάλλεται η συμμετοχή απευθείας από την ΕΑΔΠ-ΠΚ, εφόσον έχουν προσκομισθεί και εγκριθεί εγκαίρως τα απαραίτητα παραστατικά.

# **Άρθρο 6 Δαπάνες Μετακινήσεων Εξωτερικού**

* Έξοδα κίνησης:
* Καλύπτεται η αξία αεροπορικών εισιτηρίων.
* Καλύπτεται η αξία εισιτηρίων συγκοινωνιακών μέσων και ταξί.
* Χιλιομετρική αποζημίωση ΙΧ αυτοκινήτου, διόδια, ναύλος ΙΧ. Η δαπάνη αυτή καθώς και οι ημέρες ταξιδιού σε καμία περίπτωση δεν ξεπερνούν τα αντίστοιχα της αεροπορικής μετακίνησης.
* Έξοδα διανυκτέρευσης :
* Για όλους τους μετακινούμενους, το κόστος διανυκτέρευσης σε ξενοδοχείο δεν θα υπερβαίνει τα €180,00, ανεξαρτήτως προορισμού.
* Ειδικά για χώρες μετάβασης που επικρατούν ειδικές συνθήκες διαβίωσης επιτρέπεται η χρήση ανώτερης κατηγορίας από αυτή που δικαιούται ο μετακινούμενος, με βάση την έγκριση από τον Υπεύθυνο Έγκρισης του Μετακινούμενου και τον Υπεύθυνο Διοίκησης του Μετακινούμενου.
* Ημερήσια αποζημίωση:

(α) Εάν πρόκειται για μετακίνηση χρηματοδοτούμενη από την ΕΑΔΠ-ΠΚ, η ημερήσια αποζημίωση ορίζεται στα €157,07 μικτά για όλους και καθορίζεται με βάση την απόφαση μετακίνησης. Για την ημέρα της επιστροφής καταβάλλεται ολόκληρο το ποσό της ισχύουσας αποζημίωσης.

(β) Εάν πρόκειται για μετακίνηση στο πλαίσιο (συγ)χρηματοδοτούμενου έργου, θα πρέπει να τηρούνται οι περιορισμοί του φορέα χρηματοδότησης, αναφορικά με την ημερήσια αποζημίωση του μετακινούμενου ανάλογα με τη χώρα προορισμού.

Με την έγκριση της μετακίνησης καθορίζεται το ακριβές ποσό της ημερήσιας αποζημίωσης, η οποία μπορεί να είναι κατώτερη των παραπάνω ορίων ανάλογα με τα οικονομικά των Δραστηριοτήτων.

* Δαπάνη συμμετοχής σεμιναρίου – συνεδρίου:

(α) Καλύπτεται η δαπάνη, αφού προσκομίζεται από τους συμμετέχοντες σχετική απόδειξη συμμετοχής εξοφλημένη.

(β) Προκαταβάλλεται η συμμετοχή απευθείας από την ΕΑΔΠ-ΠΚ, εφόσον έχουν προσκομισθεί και εγκριθεί εγκαίρως τα απαραίτητα παραστατικά.

Για τυχόν θέματα κατά τις μετακινήσεις του προσωπικού, τα οποία δεν ρυθμίζονται από τις παραπάνω διατάξεις, θα ισχύουν τα οριζόμενα στην εκδιδόμενη κάθε φορά απόφαση μετακίνησης.

# **Άρθρο 7 Απαραίτητα Δικαιολογητικά Εκκαθάρισης Μετακινήσεων**

* Έξοδα κίνησης:

(α) Απαιτούνται απαραίτητα, εφόσον η ΕΑΔΠ-ΠΚ καταβάλλει τις αντίστοιχες δαπάνες στους μετακινούμενους, τα παραστατικά, οι κάρτες επιβίβασης στο αεροσκάφος, η απόδειξη πώλησης των εισιτηρίων κλπ. Σε περίπτωση απώλειας των πρωτότυπων εισιτηρίων ή των καρτών επιβίβασης, εάν πρόκειται για αεροπλάνο, ο μετακινούμενος οφείλει να υποβάλει εντός τριών εργάσιμων ημερών, από την ημερομηνία επιστροφής του, τα συνοδευτικά των αποσκευών του ή, εάν δεν είχε αποσκευές, βεβαίωση της αεροπορικής εταιρείας για το ότι ταξίδεψε.

(β) Εάν η κράτηση έγινε μέσω διαδικτύου, τότε απαιτούνται αντίγραφο κράτησης εισιτηρίου, στο οποίο να αναγράφονται οι ημερομηνίες ταξιδιού, διαδρομής και κόστος, οι κάρτες επιβίβασης στο αεροσκάφος και αποδεικτικό πληρωμής εισιτηρίου (χρέωση πιστωτικής κάρτας, κλπ).

(γ) Η δαπάνη της χιλιομετρικής αποζημίωσης για μετακίνηση με ΙΧ αυτοκίνητο ή μοτοσικλέτα, ορίζεται ως το γινόμενο των χιλιομέτρων επί του 0,25 ή 0,15 αντίστοιχα για αυτοκίνητο ή μοτοσικλέτα, της ισχύουσας κάθε φορά μέσης τιμής της βενζίνης. Η μέση τιμή της βενζίνης ορίζεται από το Διοικητικό Συμβούλιο της ΕΑΔΠ-ΠΚ.

* Έξοδα διανυκτέρευσης:

(α) Απαιτείται τιμολόγιο ξενοδοχείου που εκδίδεται στα στοιχεία της ΕΑΔΠ-ΠΚ (Επωνυμία: Εταιρεία Αξιοποίησης και Διαχείρισης της Περιουσίας του Πανεπιστημίου Κρήτης, Έδρα: Πανεπιστημιούπολή Γάλλου, Ρέθυμνο ΤΚ: 74100, ΑΦΜ: 094524108, ΔΟΥ: Ρέθυμνου) και καλύπτεται το κόστος διανυκτέρευσης και πρωινού, εφόσον συμπεριλαμβάνεται στο τιμολόγιο.

(β) Εάν η κράτηση έγινε μέσω διαδικτύου, τότε απαιτούνται αντίγραφο κράτησης διαμονής, αποδεικτικό πληρωμής (χρέωση πιστωτικής κάρτας, κλπ) και τιμολόγιο ή απόδειξη ξενοδοχείου.

* Δαπάνη δικαιώματος συμμετοχής (συνέδρια κλπ):

(α) Αποδεικτικό είσπραξης από τον φορέα που εισέπραξε τη συμμετοχή.

* Με εξαίρεση τα μέλη του Διοικητικού Συμβουλίου της ΕΑΔΠ-ΠΚ, για την απόδοση του λογαριασμού ταξιδιού, οι μετακινούμενοι υποχρεούνται να υποβάλουν, εντός δέκα εργάσιμων ημερών από την ημερομηνία επιστροφής τους, απολογισμό δαπανών του ταξιδιού.
* Για οτιδήποτε διαφορετικό από τα παραπάνω, η εκκαθάριση της μετακίνησης γίνεται μόνο με ειδική αιτιολογημένη απόφαση του Διευθύνοντος Συμβούλου της ΕΑΔΠ-ΠΚ.

**Το παρόν παράρτημα τροποποιείται με απόφαση του Διοικητικού Συμβουλίου της ΕΑΔΠ-ΠΚ.**